1.INDLEDNING – MOD ET FÆLLES EUROPÆISK MOMSOMRÅDE

EU's momssystem er en af de store fordele ved det indre marked. Det har lettet samhandelen betydeligt i EU ved at fjerne hindringer, som skabte konkurrenceforvridninger og forhindrede varernes frie bevægelighed. Momsen, som er en bredt funderet forbrugsafgift, betragtes som en af de afgiftsformer, der skader væksten mindst. Momsen er også en betydelig og stigende kilde til afgiftsprovenu i Den Europæiske Union . I de senere år har momssystemet dog vist sig ikke at kunne holde trit med globaliseringen og digitaliseringen af økonomien. Det nuværende system for beskatning af samhandelen mellem medlemsstaterne bygger stadig på 25 år gamle "overgangsordninger". Under disse ordninger er indenrigstransaktioner og grænseoverskridende transaktioner underlagt to vidt forskellige momsordninger. Virksomheder, der handler på tværs af grænserne, pådrager sig derfor 11 % mere i efterlevelsesomkostninger end virksomheder, der kun handler på nationalt plan. Eftersom disse ordninger giver mulighed for at erhverve varer på tværs af grænserne uden at skulle svare moms, er de særligt sårbare over for svig. I 2015 gik medlemsstaterne glip af 151 mia. EUR, svarende til 12,8 % af den samlede moms, som følge af svig og andre brister. Det anslås, at 50 mia. EUR skyldes grænseoverskridende momssvig, der primært begås af kriminelle organisationer, og som ifølge nyere historier i medierne bl.a. går til finansiering af terrorisme.

Momssystemet er i dag ekstremt fragmenteret og yderst sårbart over for svig. Som led i sin målsætning om at indføre et fair og effektivt momssystem i EU ønsker Kommissionen at nytænke momssystemet for at sikre, at det også forbliver et aktiv i fremtiden. Det anslås, at indførelsen af et samlet og ensartet momssystem i det indre marked vil reducere omfanget af grænseoverskridende momssvig med 41 mia. EUR og virksomhedernes efterlevelsesomkostninger med 1 mia. EUR.

I momshandlingsplanen fra den 7. april 2016 redegjorde Kommissionen for behovet for at indføre et fælles europæisk momsområde, som kan leve op til udfordringerne i det 21. århundrede. Den indeholdt en række foranstaltninger, som skulle træffes på kortere og mellemlang sigt med henblik på at modernisere EU's momssystem, så det er enklere, mere erhvervsvenligt og bedre sikret mod svig. Disse foranstaltninger afspejler forskellige målsætninger, nemlig behovet for at tilpasse momssystemet til den globale, digitale og mobile økonomi, imødekomme SMV'ernes behov, sikre en passende fastsættelse af momssatser, sætte en stopper for grænseoverskridende momssvig og lukke momsgabet.

Momssystemet vil blive moderniseret gradvist. I denne meddelelse redegøres der for de foranstaltninger, der allerede er truffet (afsnit 2), samt for de nærmere videre tiltag (afsnit 3), herunder de initiativer, der skal vedtages i år:

·en lovgivningspakke om det endelige momssystem for samhandelen mellem virksomheder i EU ("det endelige momssystem")

·et forslag om reform af momssatserne

·et forslag om at styrke de eksisterende instrumenter til administrativt samarbejde inden for moms og

·et forslag om forenkling af momsreglerne for små og mellemstore virksomheder.

2.FREMSKRIDT SIDEN VEDTAGELSEN AF MOMSHANDLINGSPLANEN

2.1 Tilpasning af momssystemet til den digitale økonomi og modernisering af momssatserne

Den 1. december 2016 vedtog Kommissionen adskillige forslag med henblik på at modernisere momsreglerne for grænseoverskridende e-handel samt et forslag om momssatsen på e-publikationer. Disse forslag udgør et væsentligt element af strategien for det digitale indre marked og sigter mod at tilpasse momssystemet til den digitale økonomi.

2.1.1. Forslagene vedrørende moms på e-handel

Digitaliseringen af økonomien presser i stigende grad afgiftspolitikken. Det kræver innovative og fremsynede løsninger at holde trit med udviklingen. De løbende ændringer i forretningsmodeller og forbrugermønstre skaber et behov for at udvikle og tilpasse afgiftsreglerne. Samtidig skal beskatningen være fair og effektiv for opstartsvirksomheder, og den bør understøtte udviklingen af det digitale indre marked.

Som forbrugsafgift spiller momsen en vigtig rolle i strategien for at opfylde disse mål. Formålet med forslagene om e-handel er at skabe gode rammer for virksomhederne, borgerne og medlemsstaterne, og de har bidraget til EU's image som verdensførende på området.

De nye regler vil sætte virksomheder, der sælger varer på internettet, i stand til nemt at opfylde deres momsforpligtelser i EU ét enkelt sted, samtidig med at de vil forenkle momsbehandlingen af opstarts- og mikrovirksomheder, som driver grænseoverskridende handel på internettet for under 10 000 EUR. De små og mellemstore virksomheder vil desuden med fordel kunne anvende forenklede procedurer i forbindelse med grænseoverskridende salg for op til 100 000 EUR. Derudover vil de nye regler ophæve den gældende momsfritagelse for småforsendelser til EU til en værdi på under 22 EUR og sikre, at virksomhederne i EU nyder lige konkurrencevilkår.

Forslagene behandles i øjeblikket i Rådet.

Kommissionen er desuden inden for rammerne af EU-momsforummet i færd med at undersøge, hvordan der kan oprettes et struktureret offentlig-privat samarbejde med skatteforvaltninger, logistikvirksomheder, internetplatforme, udbydere af betalingstjenester og erhvervsorganisationer med henblik på at forbedre momsopkrævningen, begrænse tilfældene af svig inden for e-handel og skabe lige vilkår for virksomheder, som følger reglerne. Resultaterne af denne høring vil give input til et initiativ fra Kommissionen i 2018.

2.1.2. Forslaget vedrørende moms på e-publikationer